32006L0056
L 182/1
JURNALUL OFÍCIAL AL UNIUNII EUROPENE
DIRECTIVA 2006/56/CE A COMISIEI
din 12 iunie 2006
de modificare a anexelor la Directiva 93/85/CEE a Consiliului privind combaterea veștejirii bacteriene a cartofului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 93/85/CEE a Consiliului din 4 octombrie 1993 privind combaterea veștejirii bacteriene a cartofului (1), în special articolul 12,
întrucât:
(1)
Unul dintre organismele dăunătoare pe care le găsim pe cartof este Clavibacter michiganensis (Smith) Davis et al. ssp. sepedonicus (Spieckermann și Kotthoff) Davis et al., agent patogen al bolii numite „veștejirea bacteriană a cartofului” (denumit în continuare „agent patogen”).
(2)
Organismul menționat este încă prezent în anumite părți ale Comunității.
(3)
Directiva 93/85/CEE a Consiliului a definit măsurile detaliate pe care statele membre trebuie să le adopte împotriva organismului respectiv, pentru a-l localiza și a-i stabili distribuția, pentru a-i preveni apariția și răspândirea și, în cazul în care este detectat, pentru a-i preveni răspândirea și pentru a-l controla în vederea eradicării.
(4)
De atunci s-au realizat progrese importante în înțelegerea biologiei, precum și în procedurile de detectare și de identificare a organismului respectiv. De asemenea, experiențele practice dobândite în lupta împotriva acestui organism necesită o reexaminare a mai multor dispoziții tehnice privind măsurile de combatere.
(5)
Ținând seama de noile elemente, se dovedește necesară revizuirea și actualizarea măsurilor prevăzute de anexele la Directiva 93/85/CEE.
(6)
În ceea ce privește procedurile de detectare și de identificare, sunt incluse metode descoperite recent, respectiv hibridizarea fluorescentă in situ (FISH) și reacția în lanț prin polimerază (PCR), precum și îmbunătățiri ale diverselor elemente tehnice ale procedurii actuale de detectare și de identificare.
(7)
În ceea ce privește elementele tehnice ale măsurilor de combatere, au fost prevăzute dispoziții îmbunătățite pentru modul de conservare a eșantioanelor testate pentru a garanta trasabilitatea organismului, elementele necesare pentru determinarea extinderii contaminării probabile, modalitățile de notificare a unei prezențe confirmate a organismului și zona contaminată examinată, precum și măsurile de punere în aplicare în locurile de producție declarate contaminate și în zonele delimitate.
(8)
Măsurile prevăzute de prezenta directivă sunt conforme cu avizul Comitetului permanent fitosanitar,
ADOPTĂ PREZENTA DIRECTIVĂ:
Articolul 1
Anexele la Directiva 93/85/CEE se înlocuiesc cu textele corespunzătoare care figurează în anexa la prezenta directivă.
Articolul 2
(1) Statele membre adoptă și publică, până la 31 martie 2007, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte, precum și un tabel de corespondență între actele în cauză și directivă.
Statele membre aplică aceste acte de la 1 aprilie 2007.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de îndată de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a treia zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 12 iunie 2006.